
MNENJE KOMISIJE

na podlagi člena 294(7)(c) Pogodbe o delovanju Evropske unije
glede sprememb, ki jih je predlagal Evropski parlament
v zvezi s stališčem Sveta o 
predlogu

UREDBE EVROPSKEGA PARLAMENTA 
IN SVETA

o spremembi Uredbe (ES) št. 1905/2006 o vzpostavitvi instrumenta za financiranje razvojnega sodelovanja

1.
Uvod

V skladu s členom 294(7)(c) Pogodbe o delovanju Evropske unije Komisija da svoje mnenje o spremembah, ki jih predlaga Evropski parlament v drugi obravnavi. Mnenje Komisije o spremembah, ki jih je predlagal Parlament, je predstavljeno v nadaljevanju.

2.
Ozadje

Datum predložitve predloga Parlamentu in Svetu: 21. april 2009

Dokument COM(2009) 194 konč. – 2009/0060A COD (korigendum z dne 30. novembra 2009, spremenjen 1. decembra 2009 (začetek veljavnosti Lizbonske pogodbe)).

Datum predložitve mnenja Parlamenta v prvi obravnavi: 21. oktober 2010

Datum predložitve spremenjenega predloga Parlamentu in Svetu: /

Datum političnega dogovora o stališču Sveta: / 

Datum uradnega sprejetja stališča Sveta: 10. december 2010

Datum predložitve mnenja Parlamenta v drugi obravnavi: 3. februar 2011

3.
Namen predloga

Pri različnih finančnih instrumentih Unije za zunanje delovanje se pojavlja manjša nedoslednost glede izjem od načela neupravičenosti do financiranja stroškov v zvezi z davki, carinami in drugimi prispevki s strani Unije.

Uredba (ES) št. 1905/2006 o vzpostavitvi instrumenta za financiranje razvojnega sodelovanja in Uredba (ES) št. 1889/2006 o uvedbi instrumenta financiranja za spodbujanje demokracije in človekovih pravic po svetu ne zagotavljata nobene prožnosti glede neupravičenosti do financiranja navedenih stroškov. Drugi instrumenti določajo, da se podpora EU „načeloma“ ne sme uporabljati za financiranje teh stroškov, kar pomeni, da dopuščajo izjeme v posameznih primerih in da odgovorni odredbodajalec, kadar je primerno, lahko sprejme upravičenost zaradi interesov dobrega finančnega poslovodenja ter ustreznega izvajanja programov in projektov. To prožnost je nujno treba ohraniti, kadar bi sicer projekt lahko zastal, ker ni mehanizmov, ki bi omogočali izjeme, ali so ti neizvedljivi (npr. zaradi izredno zapletenih postopkov v državi upravičenki ali pri regionalnih projektih).

Zato je Komisija v okviru vmesnega pregleda finančnih instrumentov za zunanje delovanje predlagala uskladitev zadevnih določb instrumenta za financiranje razvojnega sodelovanja in instrumenta financiranja za spodbujanje demokracije in človekovih pravic po svetu z drugimi instrumenti, tako da bi pri določbi o neupravičenosti do financiranja stroškov v zvezi z davki, carinami in drugimi prispevki dodali besedo „načeloma“ in s tem nakazali možnost izjem, ki bi jih urejala notranja navodila, dana odredbodajalcu.

4.
Mnenje Komisije o spremembah, ki jih je predlagal Evropski parlament

4.1.
Spremembe, ki jih je Komisija sprejela

Komisija ni sprejela nobenih sprememb.

4.2.
Spremembe, ki jih je Komisija zavrnila

Komisija ne more sprejeti sprememb v zvezi z delegiranimi akti in vprašanji, povezanimi s komitologijo (uvodna izjava 2a; členi 17(2), 21, 22(3), 23, 33, 34(1), 35, 35a in 35b).

5.
Sklepna ugotovitev

Po drugi obravnavi se bo nadaljevala razprava s sozakonodajalcema z namenom, da bi oblikovali sporazumno rešitev, ki bi po možnosti v preostanku sedanjega večletnega programskega obdobja Evropskemu parlamentu zagotovila obsežne pravice do nadzora, za naslednje obdobje pa pustila odprte različne možnosti, med drugim možnost uporabe delegiranih aktov pod pogojem, da so merila, določena v členu 290 PDEU, v celoti spoštovana.

